REGULAMENTUL (CE) NR. 116/2007 AL COMISIEI
din 7 februarie 2007
de modificare a Regulamentului (CE) nr. 382/2005 de stabilire a normelor de aplicare a Regulamentului (CE) nr. 1786/2003 al Consiliului privind organizarea comună a pieței furajelor uscate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1786/2003 al Consiliului din 29 septembrie 2003 privind organizarea comună a pieței furajelor uscate (1), în special articolul 20,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (2), în special articolul 71 alineatul (2) paragraful al doilea,
întrucât:
(1)
Experiența acumulată în aplicarea Regulamentului (CE) nr. 382/2005 al Comisiei (3) a demonstrat necesitatea redactării cât mai exacte a articolului 34a din regulamentul menționat în ceea ce privește condițiile de eligibilitate ale ajutoarelor prevăzute în acest articol și a stabilirii termenelor de plată ale acestor ajutoare.
(2)
Regulamentul (CE) nr. 382/2005 trebuie modificat în consecință.
(3)
Măsurile prevăzute în prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Articolul 34a din Regulamentul (CE) nr. 382/2005 se modifică după cum urmează:
1.
Alineatul (1) se înlocuiește cu următorul text:
„(1) Prin derogare de la articolul 18 alineatul (3) din prezentul regulament, furajele uscate produse în cursul anului de comercializare 2005/2006 și care nu au părăsit întreprinderea de prelucrare sau unul dintre locurile de antrepozitare prevăzute la articolul 3 litera (a) din prezentul regulament, înainte de 31 martie 2006, pot beneficia de ajutorul prevăzut la articolul 4 din Regulamentul (CE) nr. 1786/2003 pentru anul de comercializare 2005/2006, precum și, dacă este cazul, de ajutorul prevăzut la articolul 71 alineatul (2) paragraful al doilea din Regulamentul (CE) nr. 1782/2003, cu condiția ca acestea:
(a)
să respecte condițiile articolului 3 din prezentul regulament;
(b)
să părăsească întreprinderea de prelucrare în cursul anului de comercializare 2006/2007 sub controlul autorității competente în condițiile stabilite la articolele 10 și 11 din prezentul regulament;
(c)
să fie înregistrate în cadrul cantităților naționale garantate alocate statelor membre în cauză pentru anul de comercializare 2005/2006;
(d)
să fi fost declarate și certificate în cursul anului de comercializare 2005/2006.“
2.
Se adaugă următorul alineat (3):
„(3) Fără a aduce atingere perioadei de nouăzeci de zile prevăzute pentru verificarea dreptului la ajutor, prevăzute la articolul 20 alineatul (2), ajutoarele care pot fi solicitate de către beneficiari se plătesc în următoarele condiții:
(a)
ajutorul prevăzut la articolul 4 din Regulamentul (CE) nr. 1786/2003 se plătește întreprinderilor de prelucrare într-un termen de treizeci de zile lucrătoare de la adoptarea deciziei de plată de către agenția plătitoare;
(b)
ajutorul prevăzut la articolul 71 alineatul (2) paragraful al doilea din Regulamentul (CE) nr. 1782/2003 se plătește în termenul prevăzut la articolul 35 alineatul (3) paragraful al doilea din prezentul regulament.“
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 februarie 2007.